b'\n_START_ARTICLE_\nJakec in stric hladilnik\n_START_PARAGRAPH_\nJakec in stric hladilnik je moderna pravljica, ki jo je leta 1976 napisala Polonca Kova\xc4\x8d, ilustrirala pa Marjanca Jemec Bo\xc5\xbei\xc4\x8d. Klasi\xc4\x8dne pravlji\xc4\x8dne osebe \xc4\x8darovnice, \xc5\xa1krate, vile in prince so v tem delu zamenjali predmeti iz stanovanja, ki znajo govoriti, se premikajo, razmi\xc5\xa1ljajo \xe2\x80\xa6\n_START_SECTION_\nVsebina\n_START_PARAGRAPH_\nPetletni Jakec \xc5\xbeivi z o\xc4\x8dkom in mamico v eni izmed ljubljanskih stolpnic. Ker bo kmalu dobil sestrico, mora njegova mamica v bolni\xc5\xa1nico in tudi o\xc4\x8dka dobi nepri\xc4\x8dakovani klic, da mora nujno na slu\xc5\xbebeno pot. Ker Jakec no\xc4\x8de, da bi ga pazila teta Mi\xc5\xa1a, saj ne zna pripovedovati pravljic, se v kuhinji oglasi hladilnik, ki pravi, da bo on popazil nanj._NEWLINE_Ko o\xc4\x8dka odide, se hladilnik najprej predstavi Jakcu. Pravi, da mu je ime Lojze Bosch in poleg tega, da zna govoriti, izvrstno tudi kuha, pospravlja in, z nekaj vaje, se nau\xc4\x8di tudi kotalkati. Jakec v teh dneh spozna, da v njihovem stanovanju \xc5\xbeivi tudi nestrpna ura budilka, sesalec pes Reti, ter likalnik \xc5\xbeelva. Lojze zelo lepo skrbi za Jakca. Pripravlja mu hrano, se z njim igra in ga celo pelje na telovadbo._NEWLINE_Drugi dan pa se Jakec, Lojze in Reti odlo\xc4\x8dijo, da bodo dan pre\xc5\xbeiveli v parku. \xc5\xbde na poti si Jakec za\xc5\xbeeli sladoleda, zato oddidejo k sladolednemu avtomatu po imenu Marjetica. Vanjo se na prvi pogled zaljubi Lojze. Seveda tudi Marjetica ne ostane ravnodu\xc5\xa1na in zato se z Lojzetom kmalu zaro\xc4\x8dita. Vsi otroci v parku zelo u\xc5\xbeivajo v Lojzetovi dru\xc5\xbebi. Zabavo pa jim skoraj prepre\xc4\x8di predsednik dru\xc5\xa1tva za avtomatizacijo vsega sveta, vendar, ko mu Marjetica podari sladoled, ta od presene\xc4\x8denja kar zbe\xc5\xbei. _NEWLINE_\xc5\xa0e zadnji dan pa \xc5\xbeeli Lojze izkoristiti za to, da bi vse pripravil za prihod dojen\xc4\x8dka. Tako skuha kosilo, posesa stanovanje, zlika plenice in celo Jakca mu uspe prepri\xc4\x8dati, kako lepo je imeti sestrico.'